IZVJEŠĆE KOMISIJE EUROPSKOM PARLAMENTU I VIJEĆU o rashodima EFJP-a Sustav ranog upozoravanja br. 7-8/2014 /* COM/2014/0546 final */





SADRŽAJ 1........... Uvod............................................................................................................................. 3 2........... Namjenski prihodi EFJP-a............................................................................................ 3 3........... Komentari o privremenom izvršenju proračuna EFJP-a za 2014.................................. 4 4........... Izvršenje namjenskih prihoda EFJP-a........................................................................... 6 5........... Zaključci....................................................................................................................... 6 Prilog 1.: || Privremena potrošnja odobrenih sredstava EFJP-a do 30.6.2014. 1. Uvod Za razdoblje od 16. listopada 2013. do 30. lipnja 2014. stvarna razina izvršenja proračuna u usporedbi s profilom rashoda predviđenih pokazateljem koji se utvrđuje na temelju odredbi članka 28. Uredbe (EU) br. 1306/2013 o financiranju, upravljanju i nadzoru zajedničke poljoprivredne politike[1] predstavljena je u Prilogu 1. 2. Namjenski prihodi EFJP-a Na temelju odredbi iz članka 43. Uredbe (EU) br. 1306/2013 prihodi ostvareni iz financijskih korekcija u skladu s odlukama o poravnanju računa i potvrdi sukladnosti, iz nepravilnosti i pristojbi za mlijeko definiraju se kao prihodi namijenjeni financiraju rashoda EFJP-a. Prema tim odredbama, namjenski se prihodi mogu upotrijebiti za pokrivanje financiranja bilo kojih rashoda EFJP-a. Ako dio tih prihoda ostane neiskorišten tijekom proračunske godine, taj se dio automatski prenosi u sljedeću proračunsku godinu[2]. Proračun EFJP-a za 2014. godinu uključuje oboje: Komisijinu najnoviju procjenu potreba financiranja očekivanih rashoda za tržišne mjere i izravne potpore kao i procjenu namjenskih prihoda koji su se očekivano trebali prikupiti tijekom predmetne proračunske godine te prijenos salda namjenskih prihoda preostalih od prošle proračunske godine. U svojem prijedlogu odobrenih sredstava za proračun EFJP-a za 2014. Komisija je uzela u obzir ukupne očekivane namjenske prihode te je za proračun za 2014. zatražila razinu sredstva koja se izračunava oduzimanjem procijenjenih namjenskih prihoda od procijenjenih potreba. Proračunsko je tijelo prihvatilo proračun EFJP-a uzimajući u obzir očekivane namjenske prihode. U trenutku utvrđivanja proračuna za 2014. procjena Komisije o raspoloživim namjenskim prihodima iznosila je 1 464 milijuna EUR. Konkretno: – namjenski prihodi čije se ostvarivanje očekuje tijekom proračunske godine 2014. procijenjeni su na 849 milijuna EUR. Od korekcija potvrda o sukladnosti očekivalo se 638 milijuna EUR, a od nepravilnosti 165 milijuna EUR. Prihodi od pristojbi za mlijeko procijenjeni su na 46 milijuna EUR, – ukupan iznos dodijeljenih prihoda koji se očekuje prenijeti iz proračunske godine 2013. u 2014. procjenjuje se na 615 milijuna EUR. U proračunu za 2014. Komisija je taj iznos, početno procijenjen na 1 464 milijuna EUR, namijenila dvama programima. Konkretno: – 464 milijuna EUR dodijeljeno je operativnim fondovima za organizacije proizvođača u sektoru voća i povrća te – 1 000 milijuna EUR programu jedinstvenih plaćanja. Proračunsko tijelo je naposljetku izglasalo proračunska sredstva u iznosu od 285 milijuna EUR za prvi i 30 083 milijuna EUR za drugi program u skladu s prijedlogom Komisije. Zbroj prethodno navedenih izglasanih proračunskih sredstava i namjenskih prihoda odgovara ukupnoj procjeni raspoloživih sredstava u iznosu od 749 milijuna EUR za operativne fondove za organizacije proizvođača u sektoru voća i povrća te 31 083 milijuna EUR za program jedinstvenih plaćanja. U Prilogu 1., u kojem je predstavljeno privremeno izvršenje proračuna za 2014. za razdoblje do 30. lipnja 2014., brojčanim su podacima o proračunskim sredstvima na razini članka za sektor voća i povrća te za proizvodno nevezane izravne potpore predstavljena izglasana proračunska sredstva za prvi program u iznosu od 676,7 milijuna EUR te za drugi u iznosu od 38 252 milijuna EUR, ne uzimajući u obzir prethodno navedene namjenske prihode. Ubrajajući prihode namijenjene ovim sektorima, ukupna proračunska sredstva predviđena u proračunu za 2014. iznosila su 1 140,7 milijuna EUR za voće i povrće te 39 252 EUR za proizvodno nevezane izravne potpore. 3. Komentari o privremenom izvršenju proračuna EFJP-a za 2014. Privremeno izvršenje proračuna za razdoblje od 16. listopada 2013. do 30. lipnja 2014. predstavljeno je u Prilogu 1. Ta se razina izvršenja uspoređuje s profilom rashoda na temelju pokazatelja koji je utvrđen na temelju odredbi članka 28. Uredbe (EU) br. 1306/2013. U nastavku se nalazi kratak komentar o određenim proračunskim člancima u kojem su prikazane najvažnije razlike između stvarne i očekivane razine izvršenja proračuna za 2014. 3.1. Tržišne mjere Povlačenje odobrenih sredstava za intervencije na poljoprivrednim tržištima bilo je veće za 21,8 milijuna EUR u usporedbi s razinom izglasanih odobrenih sredstava iz proračuna, kako je određeno razinom pokazatelja 30. lipnja 2014. Ta je razlika neto učinak modelâ izvršenja, prvenstveno u sektorima voća i povrća, vina te pčelarstva. 3.1.1. Voće i povrće (+ 134,3 milijuna EUR u usporedbi s izglasanim odobrenim sredstvima) U pogledu izglasanih odobrenih sredstava ova se razina izvršenja uglavnom može objasniti rashodima za operativne fondove za program organizacija proizvođača koji se financira iz izglasanih odobrenih sredstava proračuna i iz namjenskih prihoda za taj program u proračunu za 2014. (napomena: za pojedinosti vidi prethodnu točku 2.). Ta je razina izvršenja rezultat primjene pokazatelja za razdoblje do 30. lipnja 2014. na izglasana odobrena sredstva proračuna koja ne uključuju prihode namijenjene tom sektoru. U bilješci * u tablici privremenog izvršenja u Prilogu 1. prikazuje se kakva bi situacija bila da se pokazatelj od 30. lipnja 2014. primjenjivao na ukupna odobrena sredstva za koja se očekuje da će biti raspoloživa za financiranje ovog sektora. Kako je istaknuto u prethodno navedenoj točki 2., ukupna sredstva koja bi prema očekivanjima trebala biti na raspolaganju ovom sektoru sastoje se od izglasanih odobrenih sredstava proračuna u iznosu od 676,7 milijuna EUR i prihoda namijenjenih ovom sektoru u procijenjenom iznosu od 464 milijuna EUR. Dakle, da se pokazatelj primjenjivao na ukupna sredstva u iznosu od 1 140,7 milijuna EUR koja će prema očekivanjima biti na raspolaganju ovom sektoru, došlo bi do neiskorištenosti u iznosu od - 103,5 milijuna EUR, što je neto učinak ubrzavanja ritma plaćanja za operativne fondove za program organizacija proizvođača te sporijeg ritma plaćanja za program opskrbe škola voćem i potpore skupinama proizvođača za prethodno priznavanje u usporedbi s razinom pokazatelja 30. lipnja 2014. Trenutačno se to stanje i dalje smatra privremenim. 3.1.2. Proizvodi sektora vinogradarstva (- 98,2 milijuna EUR) Ta neiskorištenost sredstava posljedica je sporijeg ritma plaćanja država članica u usporedbi s profilom rashoda definiranog pokazatelja za nacionalne programe za vino. Trenutačno se to stanje smatra privremenim s obzirom na to da predviđeni rashodi država članica za ovaj članak pokazuju ubrzani ritam u nadolazećim mjesecima. 3.1.3. Svinjsko meso, jaja i perad, pčelarstvo i drugi proizvodi životinjskog podrijetla (+ 19,4 milijuna EUR) Ta prevelika iskorištenost posljedica je bržeg ritma plaćanja država članica u usporedbi s profilom rashoda definiranog pokazatelja za posebnu potporu za pčelarstvo. Razina proračunskih sredstava usklađena je s nacionalnim programima. U ovom trenutku Komisija očekuje potpuno izvršenje predviđenog proračuna za taj sektor. 3.2. Izravne potpore Povlačenje odobrenih sredstava za izravne potpore bilo je veće za 709,6 milijuna EUR u usporedbi s razinom pokazatelja 30. lipnja 2014. 3.2.1. Proizvodno nevezane izravne potpore (+ 781,3 milijuna EUR u usporedbi s izglasanim proračunskim sredstvima) U pogledu izglasanih odobrenih sredstava ova razina izvršenja uglavnom se može objasniti rashodima za program jedinstvenih plaćanja koji se financira iz izglasanih odobrenih sredstava proračuna i iz namjenskih prihoda za taj program u proračunu za 2014. (napomena: za pojedinosti vidi prethodnu točku 2.). Ta je razina izvršenja rezultat primjene pokazatelja za razdoblje do 30. lipnja 2014. na izglasana odobrena sredstva proračuna koja ne uključuju prihode namijenjene tom sektoru. Napomena * u tablici privremenog izvršenja u Prilogu 1. pokazuje se kakvo bi stanje bilo da se primjenjivao pokazatelj od 30. lipnja 2014. na ukupna odobrena sredstva za koja se očekuje da će biti raspoloživa za financiranje proizvodno nevezanih izravnih potpora. Kako je istaknuto u prethodnoj točki 2., ukupna sredstva koja bi prema očekivanjima trebala biti na raspolaganju za proizvodno nevezane izravne potpore sastoje se od izglasanih odobrenih sredstava proračuna u iznosu od 38 252 milijuna EUR i prihoda u procijenjenom iznosu od 1 000 milijuna EUR namijenjenih za proizvodno nevezane izravne potpore. Dakle, da se pokazatelj primijenio na ukupna sredstva u iznosu od 39 252 milijuna EUR koja će prema očekivanjima biti na raspolaganju za proizvodno nevezane izravne potpore, tada bi se ustanovljena prevelika iskorištenost smanjila na neiskorištenost u iznosu od 214,8 milijuna EUR. Države članice su do sada već platile 99,1 % proizvodno nevezane izravne potpore procijenjene za 2014. U ovom trenutku Komisija očekuje da bi raspoloživa odobrena sredstva i namjenski prihodi bili dovoljni za pokriće potreba za financiranjem ovog članka. 3.2.2. Ostale izravne potpore (- 71,4 milijuna EUR) Ova neiskorištenost izglasanih odobrenih sredstava za ostale izravne potpore u usporedbi s profilom rashoda definiranog pokazatelja na dan 30. lipnja 2014. učinak je sporijeg ritma plaćanja za neke programe u tom sektoru, posebice za posebne proizvodno vezane potpore u skladu s člankom 68. To se stanje trenutačno smatra privremenim. Međutim, Komisija pomno prati razvoj u modelu izvršenja za te programe. 3.3. Revizija poljoprivrednih rashoda (+ 11,3 milijuna EUR) Osim izravnih plaćanja za praćenje i preventivne mjere u iznosu od 6,8 milijuna EUR, u proračun za 2014. uključene su procjene u iznosu od 53,4 milijuna EUR za plaćanja koja se odnose na rješavanje sporova. Pri utvrđivanju profila rashoda za rješavanje sporova pretpostavljeno je da će države članice te iznose plaćati ravnomjerno za svaki mjesec tijekom razdoblja od siječnja do listopada 2014. Međutim, od 30. lipnja 2014. države članice ubrzale su ritam izvršavanja takvih plaćanja, a posljedica je toga prevelika iskorištenost odobrenih sredstava u odnosu na razinu pokazatelja za ovo poglavlje proračuna za 2014. U ovom se trenutku očekuje puno izvršenje predviđenog proračuna. 4. Izvršenje namjenskih prihoda EFJP-a U tablici iz Priloga 1. pokazuje se da je do 30 lipnja 2014. prikupljeno 905,4 milijuna EUR namjenskih prihoda. Konkretno: – prihodi od korekcija na temelju odluka o poravnanju računa i potvrdâ sukladnosti iznosili su 725,8 milijuna EUR, a očekuju se još i dodatni iznosi do kraja proračunske godine, – prihodi od nepravilnosti iznosili su 132,4 milijuna EUR, a do kraja proračunske godine očekuju se i dodatni iznosi te – dosada je prikupljena većina prihoda od pristojbi za mlijeko koji iznose oko 47,2 milijuna EUR. Zaključno, iznos namjenskih prihoda koji su u konačnici preneseni iz 2013. u 2014. dosegnuo je 710,2 milijuna EUR. Taj je iznos znatno veći od prvobitno procijenjenog iznosa u visini od 615 milijuna EUR te je u potpunosti iskorišten za izvršavanje plaćanja kako je predviđeno u proračunu za 2014. Stoga raspoloživ iznos namjenskih prihoda za financiranje rashoda EFJP-a na dan 30. lipnja 2014. iznosi 1 615,6 milijuna EUR, a do kraja proračunske godine očekuju se i dodatni iznosi novoprikupljenih namjenskih prihoda. 5. Zaključci Privremeno izvršenje odobrenih proračunskih sredstava EFJP-a za 2014. za razdoblje do 30. lipnja 2014. pokazuje da su mjesečni povrati sredstava državama članicama premašili profil rashoda za izvršenje proračuna na temelju pokazatelja za otprilike 740,1 milijuna EUR. Namjenski prihodi u iznosu od 1 615,6 milijuna EUR već su na raspolaganju, a još se očekuje se da će se u 2014. prikupiti dodatni iznosi. U ovom trenutku Komisija smatra da će iznos namjenskih prihoda koji će biti na raspolaganju do kraja godine biti dovoljan za pokriće financiranja operativnih fondova za organizacije proizvođača i programa jedinstvenih plaćanja. Nadalje, predviđa se de će Komisija ovisno o moguće raspoloživim proračunskim sredstvima na kraju proračunske godine 2014. prenijeti neiskorištena odobrena sredstva na 2015., koja zatim države članice moraju nadoknaditi poljoprivrednicima koji podliježu financijskoj disciplini u financijskoj godini 2015. [1] SL L 347, 20.12.2013, str. 549. [2] Člankom 14. Uredbe (EU, EURATOM) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije određeno je da se unutarnji namjenski prihodi prenose samo za jednu godinu. Stoga se u interesu zdravog upravljanja proračunom ovi namjenski prihodi u načelu iskorištavaju prije izglasanih proračunskih sredstava predmetnog proračunskog članka.